**Ασκήσεις επανάληψης**

1.Στις ακόλουθες προτάσεις να σημειώσετε την έγκλιση των ρημάτων και να δηλώσετε τη σημασία τους.

α. Να ζήσετε χίλια χρόνια.

β. Φύγε αμέσως!

γ. Η εθνική ομάδα μπάσκετ έχει πολλές διακρίσεις.

δ. Ας τον περιμένουμε λίγο ακόμη.

ε. Μην πετάτε σκουπίδια στον δρόμο!

2. Στις ακόλουθες προτάσεις να σημειώσετε τη χρονική βαθμίδα και το ποιόν ενέργειας των ρημάτων.

α. Έβλεπα τηλεόραση, όταν μου τηλεφώνησες.

β. Θα έχω τελειώσει τη σχολή μέχρι το καλοκαίρι.

γ. Στη μάχη του Μαραθώνα οι Αθηναίοι με τους Πλαταιείς αντιμετώπισαν τους πολυάριθμους Πέρσες.

δ. Θα κολυμπώ κάθε μέρα.

ε. Μου είχε μιλήσει για σένα.

3. Στις ακόλουθες προτάσεις να εντοπίσετε τα αντικείμενα.

α. Του δώρισαν έναν υπολογιστή στη γιορτή του.

β. Μας κέρασε γλυκό.

γ. Θα κάνω ό,τι θέλω.

δ. Μου τα είπε όλα.

ε. Θέλω να φύγω.

4. Στις ακόλουθες προτάσεις να σημειώσετε τη διάθεση των ρημάτων.

α. Οι πάγοι λιώνουν στην Ανταρκτική.

β. Τα νησιά του Ιονίου χτυπήθηκαν άσχημα από την κακοκαιρία.

γ. Ωραία χτενίστηκες σήμερα.

δ. Ο σεισμός κατέστρεψε την πόλη.

ε. Κοιμάται του καλού καιρού.

στ. Χαίρομαι κάθε φορά που σε βλέπω.

5. Να αντικαταστήσετε τα μονολεκτικά παραθετικά με τον περιφραστικό τους τύπο και το αντίστροφο.

α. Οι καθηγητές φέτος είναι πιο επιεικείς από τους περσινούς.

β. Η Ρόδος είναι μεγαλύτερο νησί από την Κάσο.

γ. Το πιο καλό γραπτό θα βραβευθεί.

δ. Τα επιχειρήματα σου είναι σαφέστατα.

ε. Οι διαδικασίες για την έκδοση ταυτότητας σήμερα είναι πιο απλές από αυτές στο παρελθόν.

6. Στις προτάσεις της άσκησης 5, όπου υπάρχει Συγκριτικός βαθμός, να σημειώσετε τον α΄ και β΄ όρο σύγκρισης.